Broj: 711-I-2025-P-166/23-05-19

Zagreb, 22. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Nevena Hržića, OIB:**, **…………….., direktora-člana Uprave trgovačkog društva Ponikve voda d.o.o.**, pokrenutom na temelju neanonimne prijave na radnom sastanku 03. srpnja 2023. g. pod brojem: 711-I-1433-P-166/23-02-19, na 25. sjednici održanoj 22. rujna 2023., donosi sljedeću

**ODLUKU**

1. **Obveznik Neven Hržić, direktor-član Uprave trgovačkog društva Ponikva voda d.o.o., istovremenim obnašanjem navedene dužnosti i obnašanjem dužnosti direktora-člana Uprave trgovačkog društva Ponikve eko otok Krk d.o.o., direktora-člana Uprave u trgovačkom društvu Ponikve usluga d.o.o. i direktora člana Uprave u trgovačkom društvu Smart island Krk d.o.o., počinio je povredu članka 17. stavka 1. i članka 18. stavka 1. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Nevenu Hržiću se izriče opomena.**

Obrazloženje

Povjerenstvo je dana 26. lipnja 2023. g. zaprimilo neanonimnu prijavu u kojoj se navodi da obveznik Neven Hržić obnaša funkciju člana Uprave u četiri trgovačka društva i to: trgovačkom društvu PONIKVE VODA d.o.o., trgovačkom društvu PONIKVE EKO OTOK KRK d.o.o., trgovačkom društvu PONIKVE USLUGA d.o.o. i trgovačkom društvu SMART ISLAND KRK d.o.o.

Povjerenstvo je po zaprimljenoj prijavi izvršilo uvid u sudski registar Trgovačkog suda u Rijeci te je utvrdilo da je pod brojem MBS: 040033347 upisano trgovačko društvo PONIKVE VODA d.o.o. u kojem je obveznik Neven Hržić imenovan članom Uprave-direktorom od dana 01. siječnja 2022.g.

Nadalje, uvidom u sudski registar istog Trgovačkog suda utvrđeno je da je pod brojem MBS: 040315364 upisano trgovačko društvo PONIKVE EKO OTOK KRK u kojem funkciju direktora-člana Uprave obveznik Neven Hržić obnaša od dana 01. siječnja 2022.g. kao i da je pod brojem MBS: 040315386 upisano trgovačko društvo PONIKVE USLUGA d.o.o. u kojem dužnost direktora-člana Uprave obnaša od dana 01. siječnja 2022.g. te da je pod brojem MBS: 040410444 upisano trgovačko društvo SMART ISLAND KRK d.o.o. u kojem funkciju člana Uprave-direktora društva obnaša od 10. svibnja 2022.g.

Nadalje, uvidom u sudski registar Trgovačkog suda u Rijeci utvrđeno je i kako su sva navedena trgovačka društva u većinskom vlasništvu jedinica lokalne samouprave.

Nakon prikupljenih podataka Povjerenstvo je na stručnom radnom sastanku Povjerenstva održanom dana 03. srpnja 2023. utvrdilo postojanje pretpostavki za pokretanje postupka radi moguće povrede članka 17. stavka 1. i 18. stavka 1. ZSSI-a te je o istome obavijestilo obveznika obaviješću Broj: 711-I-1433-P-166/23-02-19. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik se očitovao dana 27. srpnja 2023.g. navodeći kako je komunalno društvo PONIKVE osnovano 1960. godine s osnovnom djelatnošću proizvodnje i distribucije vode sa sjedištem u Krku. Nadalje, navodi kako je 1986. došlo do udruživanja PONIKAVA i KOMUNALCA iz Omišlja te da od tada novonastalo društvo djeluje pod imenom PONIKVE. Nadalje, navodi da se nakon udruživanja djelatnost društva proširuje se na odvoz i odlaganje otpada, održavanje čistoće u poslovnim prostorima, čišćenje javnih i zelenih površina, održavanje groblja i obavljanje pogrebnih usluga. Ističe da su tijekom 80-ih godina izgrađeni brojni objekti komunalne infrastrukture koji su trebali zadovoljiti stanovništvo otoka Krka i rastući broj domaćih i stranih turista. Slijedom navedenog, ističe da su Odlukom bivše Skupštine Općine Krk i mjesnih zajednica, 1986. godine Ponikve preuzele održavanje i razvoj postojećih kanalizacijskih sustava na otoku Krku i da djeluju na cijelom području otoka Krka. Obveznik navodi da nakon 1991. godine dolazi do postupnoga prestanka obavljanja pojedinih djelatnosti, tako da se danas PONIKVE bave proizvodnjom i distribucijom vode, prikupljanjem, pročišćavanjem i dispozicijom otpadnih voda te prikupljanjem i odlaganjem komunalnog otpada. Ističe da društvo od 1992. godine prikuplja komunalni otpad u općinama Omišalj i Baška te u gradu Krku, a od 1. srpnja 2001. i u općinama Punat i Vrbnik. Od 2006. godine društvo prikuplja otpad s cijeloga otoka Krka. Navodi kako je u proljeće 2005. godine društvo uvelo ekološki sustav zbrinjavanja otpada kojem je cilj što veći dio otpada odvojeno prikupiti i reciklirati, a samo ono što se ne uspije odvojiti, odložiti na odlagalištu komunalnog otpada TRESKAVAC kojim upravlja društvo. Obveznik navodi da je zbog promjena u zakonskoj regulativi, od 01. siječnja 2014. godine, tadašnje jedinstveno komunalno društvo Ponikve d.o.o. osim djelatnosti promijenilo je i naziv u PONIKVE VODA d.o.o. za javnu vodoopskrbu i javnu odvodnju te pod tim nazivom posluje od 01.01.2014. godine. Nadalje, ističe kako su osim navedenog osnovana i dva nova društva: PONIKVE EKO OTOK KRK d.o.o. za obavljanje komunalnih djelatnosti (gospodarenje otpadom i energetika) i PONIKVE USLUGA d.o.o. za obavljanje zajedničkih uslužnih djelatnosti (knjigovodstveni poslovi, objedinjena naplata vodnih i komunalnih usluga, razni administrativni poslovi i si). Obveznik ističe da su tijekom cijelog navedenog razdoblja društvo (a kasnije sva društva zajedno) poslovala i djelovala u zajedničkim prostorima i imala jednog direktora-člana Uprave. Obveznik napominje da je vlasništvo tadašnjeg društva Ponikve d.o.o. kao i sadašnjih društava Ponikve voda d.o.o., Ponikve Eko otok Krk d.o.o., Ponikve usluga d.o.o. i SIK d.o.o. ( Smart island Krk ) istovjetno, odnosno članovi osnivači društava su sedam jedinica lokalne samouprave ( općina ) otoka Krka te da Skupštinu navedenih društava čine aktualni općinski načelnici navedenih društava. Obveznik ističe kako nije sporna činjenica da obnaša funkciju direktora u navedenim društvima. Obveznik isto tako navodi da Zakon o sprječavanju sukoba interesa već na samom početku stavlja naglasak na razlikovanju privatnog i javnog interesa prilikom obnašanja dužnosti te ističe da ukoliko se u obzir prilikom tumačenja čl. 18. stavka 1. ZSSI-a uzme u obzir i čl. 1. ZSSI-a tada postaje jasno da je zakonodavac prilikom izrade zakona zasigurno imao na umu da se predmetna odredba odnosi na situaciju da obveznici ne mogu biti članovi uprave ili upravnih odbora i nadzornih odbora trgovačkih društava koje imaju ili karakter privatnog društva ili eventualno imaju različite članove osnivače. Obveznik još jednom napominje kako su članovi svih gore navedenih društava su isti, a to su istih 7 jedinica lokalne samouprave, te sva društva imaju istu Skupštinu društva, pa je nejasno na koji način bi obavljanje funkcije jednog direktora u navedenim društvima moglo predstavljati i/ili rezultirati sukobom interesa istog. Nadalje, obveznik također ističe da bi ustroj i funkcioniranje zasebnih i neovisnih društava kako je to gore formalno predviđeno imalo znatne financijske i organizacijske poteškoće što bi nedvojbeno rezultiralo povećanjem troškova funkcioniranja, a samim time i povećanim cijenama usluga za korisnike - stanovnike otoka Krka. S obzirom na navedeno, obveznik navodi da kako bi pokušali izbjeći navedeno povećanje troškova, te spomenute organizacijske probleme, a ujedno pokušali odgovoriti na uočenu zakonsku problematiku, članovi skupštine navedenih društava (načelnici Općina otoka Krka ) su pokrenuli postupak formiranja koncerna, odnosno oblika poslovanja na način da jedno od postojećih društava preuzme ulogu vladajućeg društva sa preostalim kao ovisnim društvima objedinjenim jedinstvenim vođenjem od strane vladajućega društva. Obveznik ističe da su preliminarne radnje vezano uz planirano formiranje su već u tijeku, međutim, štrajk sudaca, te nakon toga aktualni štrajk pravosudnih dužnosnika onemogućavaju poduzimanje daljnjih radnji i provedbu akata te bi formiranje koncerna trebalo okončano do 01. siječnja 2024. godine.

Povjerenstvo ističe kako člankom 3. stavcima 1. i 2. ZSSI-a propisano tko su obveznici u smislu toga Zakona te se javnom dužnošću, pod točkom 40. navedenog članka, smatra i obnašanje funkcije člana Uprave-direktora trgovačkih društava u većinskom vlasništvu jedinica lokalne i/ili područne (regionalne) samouprave.

Slijedom navedenog, sukladno odredbi članka 17. stavka 1. ZSSI-a obveznik ne može istovremeno obnašati više javnih dužnosti iz članka 3. stavka 1. i 2. ZSSI-a osim pod uvjetom da se radi o obnašanju dužnosti po položaju ili da je zakonom drugačije propisano.

U konkretnom slučaju Povjerenstvo je utvrdilo da obveznik uz dužnost člana Uprave-direktora trgovačkog društva PONIKVE VODE d.o.o. obnaša istu funkciju u još tri trgovačka društva u većinskom vlasništvu jedinica lokalne samouprave čime obnaša više dužnosti u smislu članka 3. stavka 1. točke 40. ZSSI-a.

Pritom, Povjerenstvo ističe kako ne proizlazi da je obveznik na navedenim funkcijama po položaju odnosno da da mu odredbe drugih Zakona dopuštaju istovremeno obnašanje više dužnosti.

Nadalje, Povjerenstvo ističe kako su sve navedene dužnosti ujedno i upravljačke funkcije što je protivno članku 18. stavku 1. ZSSI-a u kojem je propisano da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Jedina iznimka od navedenog propisana je člankom 18. stavkom 2. ZSSI-a kojim je propisano da obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo ističe kako obavljanje funkcije člana Uprave trgovačkih društava Ponikve Eko otok Krk d.o.o., Ponikve Usluga d.o.o. i Smart island Krk d.o.o. ne pripada nabrojanim iznimkama od zabrane koju propisuje članka 18. stavak 1. ZSSI-a.

Povjerenstvo napominje kako je uvidom u Informatički sustav porezne uprave utvrdilo kako obveznik nije primao plaću niti novčanu naknadu za obnašanje dužnosti u trgovačkim društvima Ponikve Eko otok Krk d.o.o., Ponikve Usluga d.o.o. i Smart island Krk d.o.o. već isključivo u trgovačkom društvu Ponikve voda d.o.o.

Nadalje, a u odnosu na navode obveznika da je odredbe čl. 18. ZSSI-a potrebno sagledati u vezi s činjenicom postojanja privatnog interesa kojeg ZSSI propisuje u članku 1. Zakona, Povjerenstvo ističe kako je presudom upravnog suda u Rijeci, broj Usl-569/15 od 09. lipnja 2015.g. potvrđeno da je u slučaju povrede članka 14. Zakona o sprječavanju sukoba interesa ( „Narodne novine“, broj 26/11., 12/12., 126/12., 48/13., 57/15. i 98/19. u daljnjem tekstu ZSSI/11), a koji članak je identičan članku 18. ZSSI-a, imperativno postoji sukob interesa odnosno isti nije potrebno dodatno dokazivati budući da se radi o kogentnoj pravnoj normi. Povjerenstvo ističe kako se navedena presuda nalazi na službenim mrežnim stranicama Povjerenstva.

Slijedom navedenog, Povjerenstvo ističe kako je obveznik obnašanjem funkcije direktora-člana Uprave u četiri različita trgovačka društva u većinskom vlasništvu jedinica lokalne samouprave povrijedio odredbe članka 17. stavka 1. i 18. stavka 1. ZSSI-a

Pritom Povjerenstvo poziva obveznika da u što kraćem roku razriješi povredu navedenih odredba ZSSI-a te da o svojoj ostavci u tri trgovačka društva po njegovom izboru dostavi Povjerenstvu, odnosno da odluči u kojem će od četiri društava nastaviti obnašati dužnost člana Uprave.

Slijedom navedenog, Povjerenstvo je donijelo odluku kao u točki I. izreke.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 17. i 18., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Povjerenstvo ističe kako je prilikom odmjeravanja vrste sankcije uzelo u obzir činjenicu da je se radi o obvezniku protiv kojeg do sada Povjerenstvo nije vodilo postupak kao i činjenicu da se radi o trgovačkim društvima koja su proizašla iz jednog trgovačkog društva te da obveznik za obnašanje funkcija člana Uprave u trgovačkom društvu Ponikve Eko otok Krk d.o.o., Ponikve Usluga d.o.o. i Smart island Krk d.o.o. nije primao novčanu naknadu.

S obzirom na ovako iznesene okolnosti Povjerenstvo je opravdanom smatralo sankciju opomene.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Neven Hržić, osobnom dostavom
2. Podnositelju na znanje
3. Objava na mrežnim stranicama Povjerenstva
4. Pismohrana